**Brasilian kansallismuseo** (port. *Museu Nacional*) on Brasilian Rio de Janeirossa sijaitseva museo. Se perustettiin vuonna 1818, ja se siirtyi Paço de São Cristóvãon palatsiin vuonna 1892. Museo tuhoutui pahoin tulipalossa vuonna 2018.

Historia
--------

Portugalin kuningas Juhana VI perusti museon vuonna 1818. Sen nimi oli alkujaan Kuninkaallinen museo, ja sen alkuperäinen kokoelmaan kuului osa 1700-luvun lopulla kerättyä lintukokoelmaa. Brasilian keisari Pedro II tuki voimakkaasti kansallismuseon toimintaa. Museo siirrettiin vuonna 1892 vanhaan keisarilliseen palatsiin Paço de São Cristóvãoon pian keisarikunnan kaatumiseen. Yleisölle uusittu museo avattiin toukokuussa 1900.

Museon tukemiseksi perustettiin vuonna 1937 Kansallismuseon tukijärjestö Sociedade Amigos do Museu Nacional, ja museo siirtyi vuonna 1946 Rio de Janeiron liittovaltionyliopiston alaisuuteen.

Brasilian kansallismuseo liekeissä.
Kansallismuseo on kärsinyt 2010-luvulla pahoista talousongelmista, eikä se ole saanut vuoden 2014 jälkeen koko huoltobudjettiansa. Vuonna 2015 museo sulki ovensa väliaikaisesti, sillä se ei pystynyt maksamaan siivoojien eikä vartijoiden palkkoja. Sen 30 näyttelystä 10 jouduttiin sulkemaan toukokuussa 2018 niiden hoitamattomuuden takia. Tulipalo vaurioitti syyskuussa 2018 rakennusta ja sen kokoelmia pahoin. Rakennuksessa ei ollut sprinklereitä. Sammutustyötä hidastivat myös se, että läheiset vesipostit olivat tyhjiä. Palokunta joutui hakemaan sammutusvettä järvestä. Palon syy oli väärin asennetut ilmastointilaitteet, mutta viranomaisten mukaan rakennuksen turvapuutteiden vuoksi palo levisi voimakkaasti ja kesti tuntikausia. Rakennuksesta puuttuivat niin palo-ovet kuin sprinklerit. Rakennus on tarkoitus korjata entiselleen.

Kokoelma
--------

Brasilian arkeologiaan keskittyvä sali.
Brasilian kansallismuseossa oli ennen vuoden 2018 tulipaloa yli 20 miljoonaa esinettä, ja se oli yksi Amerikan mantereen suurimmista luonnonhistorian ja antropologian museoista. Museon vuonna 2017 julkaisemien tietojen mukaan kokoelmassa oli 6,5 miljoonaa eläintieteellistä näytettä ja kasviossa oli 550 000 kasvinäytettä. Geologisia näytteitä oli yli 15 600. Kirjastossa oli tilastojen mukaan 537 000 nimekettä. Keskuskirjastossa arvioitiin olevan noin 1 560 harvinaista teosta.

Tulipalosta pelastettiin jonkin verran esineistöä. Kaikki esineet eivät olleet päärakennuksessa, ja sen ansiosta ainakin kala- ja matelijanäytteet, kasvio ja kirjasto todennäköisesti säästyivät.

Kansallismuseolla on muun muassa egyptiläinen kokoelma, johon kuului 1000-luvulta eaa. peräisin oleva arkku, muumioitunut kissa sekä kokoelma erilaisia taide-esineitä, ja 1850-luvulla Brasiliaan tuotu yli 700 esinettä käsittävä kreikkalais-roomalainen kokoelma. Brasilialaisessa kokoelmassa on monia erilaisia esineitä Brasilian alkuperäisasukkaista, kuten muun muassa harvinainen muumio.

Kansallismuseon kokoelmissa oli myös Luziana tunnettu Brasilian vanhin ihmisfossiili sekä yksi maailman suurimmista meteoriiteista.

Lähteet
-------

1. ↑  Créditos Museu Nacional. Viitattu 3.9.2018. (portugaliksi)
2. 1 2 3  200 anos do Museu nacional (pdf)  2017. Museu Nacional.  Arkistoitu 8.7.2017. Viitattu 3.9.2018. (portugaliksi)
3. ↑  Greshko, Michael: Fire Devastates Brazil's Oldest Science Museum *National Geographic*.  3.9.2018. National Geographic Society. Viitattu 3.9.2018. (englanniksi)
4. 1 2  Stargardter, Gabriel: Brazil mourns blaze at National Museum, seeks answers to 'tragedy foretold'  3.9.2018. Reuters. Viitattu 3.9.2018. (englanniksi)
5. ↑  Anniina Walliius: Brasilian kansallismuseon tuhonnut tulipalo johtui väärin asennetuista ilmastointilaitteista *Yle.fi, uutiset*.  10.4.2019. Viitattu 10.4.2019.
6. 1 2  Brasilian kansallinen perintökohde tuhoutui – historiallisen kansallismuseon tulipalo jälkisammutusvaiheessa *Yle Uutiset*.  3.9.2018. Yleisradio. Viitattu 3.9.2018. (englanniksi)
7. 1 2  Victor, Daniel: What Artifacts Were in the National Museum of Brazil? *NYTimes.com*.  3.9.2018. The New York Times Company. Viitattu 3.9.2018. (englanniksi)

Aiheesta muualla
----------------

* Kuvia tai muita tiedostoja aiheesta **Brasilian kansallismuseo** Wikimedia Commonsissa

* Museon kotisivut (portugaliksi)